
HOPE TARR

Under hans beskyttelse


Kjære leser!

Jeg har alltid vært svak for en god romantisk gjenforeningshistorie. Det høres kanskje ut som en klisjé, men kjærligheten kan virkelig være enda bedre den andre gangen, spesielt når universet gir oss en ny sjanse med «han som slapp unna».



I Under hans beskyttelse møtes mikrobiolog Alexandra –Alex –Kendall og spesialagent i FBI, Cole Whittaker. De forelsker seg og mister hverandre av utenforstående årsaker. Spol fram fem år. Bioteknologimogulen Randall Traxton, Alex’ sjef og forlovede, engasjerer Cole til å være hennes personlige livvakt på et farlig oppdrag i Belize. Kan disse to tidligere ulykkelige elskende som flyr fra Manhattan til det hete Karibia, overleve den smertefulle fortiden og stole nok på hverandre til å forelske seg igjen?

Hope Tarr






Til min redaktør Brenda Chin,

med vennskap og takk.


Prolog

Denver, Colorado 2003

Spesialagent Cole Whittaker fra FBI, kjent under sin nåværende dekkhistorie som country- og western-sangeren Cole Calhoun, smilte mot den veldig spesielle kvinnen som lå i armene hans. –Lykkelig?

Alexandra Kendall –Alex –sluttet å la fingeren følge tatoveringen rundt overarmen hans og løftet et hode fullt av bølgete blondt hår fra puten hans. –Må du egentlig spørre?

Som tatoveringen var det tilfeldige møtet deres en måned tidligere i en røykfylt bar i byens trendy LoDo-distrikt permanent risset inn i kroppen hans. Han hadde sett ned fra scenen der han spilte gitar og beljet ut det siste refrenget på «American Pie» da han oppdaget tre unge kvinner som presset seg framover. Fjærboaene som var slengt over skijakker og glitteret i ansiktene deres avslørte at dette var en spesiell anledning. Han rettet oppmerksomheten mot den tredje kvinnen, blondinen, og det lille han hadde igjen av pust etter en åtte minutters rockesang, stoppet i lungene hans. Hun hadde en papirtiara med tallet 30 stemplet i glitrende tall og en mer sjenert versjon av venninnenes brede glis. Det var ikke glitter i ansiktet hennes, men det vakre ovale ansiktet hadde en definitiv glød. Hun tok av seg den tunge skijakken, og Cole glemte å puste. Strikkegenseren og dongeribuksene med bootcut var standard vinterantrekk, men på henne antydet disse klærne en slank, atletisk kropp med delikate kurver. Hun måtte ha følt at han stirret. Plutselig sluttet hun å snakke med venninnene sine og så opp på scenen. Blikket hennes møtte hans, og Cole følte noe mektig og fremmed hamre inn i ham, en blanding av et stikk i hjertet og et knyttneveslag i magen.

Pokker! Den perfekte kvinne hadde spasert inn i livet hans på det verst mulige tidspunktet. Baren var stamsted for ledelsen i en Denver-basert militsgruppe kjent som Sons of Saul. De føderale myndighetene hadde overvåket gruppen i nesten et år, men etter Waco og Ruby Ridge, var mottoet ekstrem forsiktighet. Ferske spaningsrapporter antydet at gruppen hadde begynt å rekruttere utenfor delstaten. Det og forbindelsen til minst én internasjonal terroristgruppe berettiget en inngripen. Cole hadde jobbet som spaner og infiltrert miljøet gjennom å spille lederen i et countryband. Som ham var de andre bandmedlemmene føderale agenter som hadde syslet med musikk i løpet av årene. Hvis man fôret publikum med klassikere som «Mustang Sally», «American Pie» og «Ring of Fire» med en og annen danselåt kastet inn, hadde man skutt gullfuglen.

Det at Alex bodde og jobbet i Philly, som lærer i biologi på gymnaset, gjorde det enkelt å gjennomføre spillet. De fire korte helgene de så langt hadde delt, hadde vært fylt av het sex og lange spaserturer, stimulerende samtaler og vennskapelig taushet. De hadde også tatt opp temaet barn og listet seg rundt emnet for å finne ut den andres meninger. Det viste seg at begge ville ha mange. Han kunne bare håpe at følelsene hennes for ham ville være sterke nok til at hun tilga ham løgnen når han avslørte sin identitet som snikskytter i FBIs gisselredningsgruppe, og fremdeles ville vurdere en framtid med ham.

For han ville ikke bare være sammen med henne i øyeblikket, så fantastiske de øyeblikkene enn var. Han ville legge planer med henne og lage barn med henne og bli middelaldrende og så gammel med henne. Bli gammel-delen passet ikke helt med stillingsbeskrivelsen hans. Som feltagent i FBI våknet man opp hver morgen uten å vite om denne dagen ville bli din siste. Han hadde aldri gitt en kvinne noen løfter før, både fordi han aldri hadde funnet den rette kvinnen å gi dem til, og fordi han alltid hadde antatt at han ikke hadde så mye å gi.

Men Alex var annerledes, og når han var sammen med henne, var han annerledes også, mer seg selv enn han noen gang hadde vært. Bortsett fra det å skjule hva han hadde som jobb –Den store løgnen som han hadde begynt å kalle det –hadde han ikke holdt noe tilbake. Bortsett fra moren hans var hun antakeligvis den eneste i verden som visste at mat laget med peanøttolje ga ham utslett, eller at det lille hvite arret i pannen hans ikke kom fra et dumdristig vågestykke, men var et resultat av at lillebroren hans hadde slått ham i hodet med den takkete kanten på en åpnet suppeboks.

Om et par timer kom han til å stå opp, grave fram bilen fra den siste snøstormen og kjøre henne til flyplassen så hun rakk flyet sitt. Men så snart dette oppdraget var over –om noen få uker, håpet han –skulle han tilstå for henne. Og etterpå, under forutsetning at hun ikke satte kneet i lysken hans og gikk, skulle han fri til henne.

Hun lente seg fram og presset et mykt kyss mot skulderen hans. –Jeg kan ikke forestille meg å være sammen med noen andre som dette.

Cole svarte ikke. Det han ville si –eller rope fra hustaket –var noe slikt som: «Jeg elsker deg. Vil du gifte deg med meg?», men hvordan kunne han det mens oppdraget var i full gang og han var på spaningsoppdrag? Han var en handlingens mann, ikke ordets mann, og et frieri var et for stort øyeblikk i en kvinnes liv til at han kunne ødelegge det slik.

I stedet skjøv han henne over på ryggen, dekket den lange, slanke kroppen hennes med sin og munnen og kinnet og halsen hennes med kyss.

Hun la hendene mot ansiktet hans. Kjærligheten i de honningbrune øynene som så opp i hans, fikk hjertet hans til å knytte seg. –Cole, jeg…

–Shhh, skatt…

Han la en finger over leppene hennes og så henne dypt i øynene, ba om at hun ville se like dypt inn i hans, lenge nok til å se kjærligheten han så fortvilet prøvde å vise henne. Og selv mens han elsket med henne i taushet, hamret de innestengte ordene i brystkassen hans.

Jeg elsker deg, Lex.

Framtiden ville ta vare på seg selv. Han måtte tro det. Han måtte.


Første kapittel

Hovedkontoret, Traxton Biotechnologies

Manhattan, november 2008

Si meg, mr Whittaker, hva må jeg gjøre for å få deg? Randall Traxton, grunnlegger og administrerende direktør i Traxton Biotechnologies, Inc., snudde seg bort fra de enorme vinduene med utsikt over Madison Square Park, og det stålharde blikket slo inn i Cole som en kule mellom øynene.

Cole sto på den andre siden av Traxtons arbeidspult med hendene bak ryggen og lot spørsmålet henge i den filtrerte luften. Vanligvis ville han ha satt pris på, og til og med beundret, Traxtons likeframhet. Han hadde aldri hatt mye tålmodighet med tomprat, og den tidlige flyturen fra Denver hadde ikke gjort underverker med de sosiale evnene hans, selv om den potensielle klienten hadde bestilt billett på første klasse.

Bak direktørens nålestripede skulder så han Manhattans silhuett. Cole hadde aldri vært en stor fan av New York, men han måtte innrømme at utsikten var spektakulær. Men fra et sikkerhetssynspunkt gjorde alt glasset Traxton til et enkelt mål. En snikskytter som overvåket ham fra et høyt nok punkt ville se rett på direktørens velstelte mørke bakhode. Bang-bang! Direkte treff! Tok deg!

To år tidligere hadde Cole og fire andre sikkerhetsfolk gått sammen om å etablere Guidepost International, et privat sikkerhetsselskap som spesialiserte seg innen ledsagertjenester for ledere, beskyttelse av aktiva og eiendom. Etter 9/11 dukket selskaper som hans opp som paddehatter, men få om noen av konkurrentene kunne matche ekspertisen hans team hadde. Han og de fire partnerne, Mike, Sal, Lester og Jake, hadde med hell taklet enhver innenlandsk og utenlandsk krise som involverte amerikanske statsborgere som hadde kommet i deres vei det siste tiåret. Å ledsage en av Traxtons ledere til Belize og tilbake var dagligdagse saker. Så hvorfor insisterte Traxton på at Cole personlig skulle ta seg av denne fire dagers turen?

Helt siden han gikk inn i det påkostede art deco-kontoret ti minutter tidligere, hadde Coles tullpratbarometer steget til rødt. Traxton holdt tilbake informasjon om oppdraget, det kunne Cole vedde sitt tidligere skilt på.

Heldigvis var ikke taushet bare den eldste avhørsteknikken i boken, det var også den enkleste å bruke. Den ubarmhjertige stillheten gjorde de fleste så ille til mote at de ofte tilsto bare for å fylle tomheten.

Som forutsett begynte Traxton å bli rastløs og han skjøv lenken på den prangende gullklokken rundt og rundt. –Vel, mr Whittaker?

–Enhver av mine fire partnere er mer enn dyktige nok til å takle dette oppdraget. Jeg er ikke tilgjengelig.

–Men allikevel er du her.

–For å møte deg og spesifisere oppdraget –punktum.

Men det var mer ved avslaget hans enn å bare ville holde på sitt. Han likte ikke Traxton. Som feltagent i FBI hadde han møtt sin andel av egoistiske drittsekker. Den private sektoren hadde ikke enerett på idioter. Men det var noe ved Traxton som irriterte ham.

Han gikk mentalt gjennom resultatene av den foreløpige bakgrunnssjekken han hadde tatt på direktøren før han aksepterte invitasjonen til et møte. Han var født og oppvokst på landet i Pennsylvania, og familien var melkebønder. Han hadde en bachelor-grad i bedriftsadministrasjon fra Harvard. Han hadde droppet ut av sitt siste år på jusstudiet, og spørsmålet var hvorfor. Ingen barn, i hvert fall ikke legitime. Han hadde aldri vært gift, noe som med tanke på alder og stilling var litt rart. De fleste menn på Traxtons nivå hadde den nødvendige konen som kunne vises fram for kameraene og passet på den sosiale kalenderen deres. Hadde det vært en mrs Traxton, ville hun ha vært et tiår yngre, en blond sositetsdame i trettiårene som foretrakk dyre gensersett og perlekjeder, simpelthen «elsket» tennis, spesielt hvis klubbens proff hadde flotte magemuskler, og satt i styret for opptil flere «verdige formål».

–Før jeg kan svare ja eller nei, må jeg vite hvorfor du sender denne direktøren til Belize, hva du ventet at han skal oppnå der, og hva den antatte trusselen er.

Traxtons blikk gled bort. –Selvfølgelig, selvfølgelig, men vil du ikke sette deg først? Han gjorde en bevegelse mot et par art deco-stoler med lav rygg.

Cole ristet på hodet. –Takk, men jeg foretrekker å stå.

Etter å ha vært fanget i fly og på flyplasser i seks fulle timer, nærmere åtte hvis han regnet med oppholdet i Houston, kunne Traxton ha tilbudt ham en trone, og Cole ville fremdeles ha avslått. Så snart dette møtet var over, skulle han dra tilbake til Roosevelt Hotel, ta en løpetur og så bestille romservice før han slengte seg ned i den store sengen. Han kunne se fram til deilige seks timers søvn, det dobbelte av det han vanligvis fikk per natt, før han måtte stå opp og ta flyet hjem –hvis han kunne kalle det tomme huset det. Bortsett fra en pottebregne som han glemte å vanne oftere enn han husket det, var det ingenting og ingen som ventet.

En kort periode for fem år siden –en eventyrlig perfekt måned –hadde han trodd at livet hans ville bli annerledes. Han hadde sett seg selv komme hjem til et bråkete og fullt hus. Han hadde forestilt seg å komme hjem til Alex. Selv etter fem år uten noen som helst kontakt dukket minnene opp på de merkeligste, mest upassende tidspunkter. For å takle det holdt han seg så travelt opptatt som kroppen kunne tåle uten å kollapse. Hvis han noen gang fikk tatt igjen den manglende søvnen, ville han få et helvete.

Traxton brøt tausheten. –For seks måneder siden oppdaget Belize en ny og potensielt veldig lønnsom naturressurs. Uheldigvis for belizerne mangler landet infrastrukturen og kapitalen til å utvikle og markedsføre det ferdige produktet effektivt. Etter å ha bedt om tilbud fra et dusin bioteknologiselskaper i USA, Canada og Vest-Europa, har regjeringen begrenset konkurransen til to finalister, Traxton Biotech og vår San Francisco-baserte rival Sun Coast Biotechnical Laboratories. FoU-direktøren min skal til Belize for å gjøre vår endelige presentasjon for statsministeren og regjeringen. Sun Coast Biotech, konkurrenten vår, vil også ha en representant der.

Cole tenkte gjennom det han visste om Belize og lurte på hvilken naturressurs som kunne være av interesse for et bioteknologisk selskap. Det hadde blitt oppdaget oljereserver i distriktene Cayo og Toledo, men så langt hadde utbyttet vært beskjedent. Og Traxton var uansett ikke i oljebransjen. Sukker sto for nesten halvparten av landets eksport, og bananindustrien var den største arbeidsgiveren, i hvert fall offisielt. Uoffisielt var den stadig økende involveringen i søramerikansk narkotikahandel en bekymring for USA.

Ulovlige stoffer hadde ført Cole til Belize for sju år siden, skjønt på en indirekte måte. Som skarpskytter i gisselredningsgruppen hadde han tilbrakt tre harde uker i en narkokonges jungelleir der sønnen til en oljekakse fra Texas ble holdt som gissel for løsepenger. Gutten, som hadde kommet til Belize som ryggsekkturist sammen med noen studentvenner, hadde vandret utenfor turistområdene i Belize City og blitt tatt til fange. Da han ikke dukket opp på det avtalte møtestedet, hadde vennene kontaktet det amerikanske konsulatet. Gisselredningsgruppen hadde fått den unge mannen uskadd ut, men narkokongen hadde ikke vært så heldig. Men Belize var politisk stabilt, de snakket engelsk og var så trygt for vestlige besøkende som et utviklingsland kunne være. Så lenge besøkende holdt seg til hovedgatene og vel ansette feriesteder, burde det gå bra.

–Du bør vite med en gang at vår forbindelse ender her og nå hvis du bruker selskapet som et dekke for organisert kriminalitet eller noe som helst ulovlig.

–Organisert kriminalitet! For en livlig fantasi du har, mr Whittaker. Du burde virkelig prøve å skrive en bok.

Cole kjente et skarpt stikk nær hjertet. For fem år siden hadde Alex jobbet med en roman. Han lurte på om hun noen gang hadde fullført den og funnet en forlegger. Med mindre hun skrev under et pseudonym, kunne han lett finne det ut –informasjon var bare et museklikk unna –men å ikke sjekke slikt var en del av avtalen han hadde inngått med seg selv om å la henne være i fred.

–Etter fire dager vil den beliziske regjeringen stemme over hvilket selskap som vil få eneretten til å utvikle og markedsføre… ressursen. Resultatet skal kunngjøres under en bankett den siste kvelden. Den beliziske regjeringen vil selvfølgelig sørge for sikkerheten under alle planlagte arrangementer. Det er sannsynligvis unødvendig å engasjere noen utenfra, men jeg har aldri likt overraskelser.

Cole forsto dette. Å engasjere en livvakt handlet ofte mer om prestisje enn om behov for beskyttelse. Med mindre hovedpersonen var en A-kjendis som ble forfulgt av en fanatisk fan, eller en høyprofilert magnat i fare for å bli kidnappet for løsepenger, var det vanligvis ikke mye grunn til bekymring. Selv om filmer og tv-serier kunne gi det motsatte inntrykket, var det ikke mange mennesker som var viktige nok til å tiltrekke seg målrettet vold.

–Du vil at din mann skal gå inn i forhandlingene med en profesjonell kulefanger på slep, greit nok. Men hvorfor fly meg ut her når det er minst et dusin sammenlignbare sikkerhetsselskaper i denne staten som tilbyr ledsagere på reiser?

Traxton nølte ikke. –Jeg tar ikke til takke med det middelmådige, mr Whittaker. Ditt profesjonelle omdømme er velkjent. Du jobbet i FBI i et tiår, med nesten alle høyprofilerte innenlandssaker vi har hørt om. Ditt siste oppdrag gjorde deg fortjent til byråets æresmedalje.

Cole knyttet nevene bak ryggen. Handlingene hans under den seks uker lange beleiringen av Sons of Saul-leiren hadde gitt ham den æren, men det hadde også kostet ham kvinnen han elsket. Det hadde kostet ham Alex. Han hadde endt opp med å kaste medaljen i søppelbøtten.

–Rullebladet ditt i tjenesten er mer enn plettfritt. Det er fremragende.

Prøv fjernet. Selv etter fem år kjente han det gamle naget brenne som galle.

Traxton skakket på hodet og så på ham. –Jeg er nysgjerrig på hvorfor du valgte å forlate byrået når du var på toppen av karrieren? Det å forlate en FBI-pensjon er nesten uhørt.

Det var et rimelig spørsmål, og det var ikke første gang han hadde fått det. Men når det nå kom fra Traxton, reiste Cole bust. –Ville du tro at jeg ble overmannet av gründerlyst?

Bruddet med Alex hadde knust ham. Hvis han kunne gå tilbake og gjøre ting på nytt, ville han ha tatt imot tilbudet fra teamlederen om to ukers fri og brukt tiden på å ta seg sammen. I stedet hadde han prøvd å være tøff og oppføre seg som om det å miste kvinnen han elsket, ikke var av betydning. Når han så tilbake på det, innså han at han hadde vært en tidsbombe, en løs kanon på dekk. Og mens han fremdeles var sint på byrået, men mest på seg selv, hadde han latt et gjengmedlem egge ham til å avfyre våpenet uten tillatelse eller støtte.

Nå for tiden kunne myndighetene eksportere terroristmistenkte til fremmede land for «avhør», men en agent som brukte våpenet sitt i utide på amerikansk jord fikk pressen til å angripe som gresshopper. Hadde han ikke gitt seg, ville internetterforskningen ha knust den «fremragende» karrieren hans.

Cole kom seg tilbake til nåtiden og sa: –Mike Stevens, en av direktørene, er tidligere politisjef i Chicago. Din utsending vil være i gode hender.

Traxton rynket pannen. –Jeg tror jeg har gjort det klart at jeg vil ha deg. Stemmen hans var ikke spesielt dyp, men tonen var bestemt.

Cole ristet på hodet. –Jeg er ikke mye i felten nå lenger. Med mindre oppdragets spesifikasjoner krever mitt direkte nærvær, tar partnerne mine seg av operasjonene.

Mellom dem var Mike, Sal, Lester og Jake eksperter på høyhastighets unnamanøvre, oppsporing av eksplosiver, overvåking og kontraovervåking og trusselanalyser. Cole var en god skarpskytter og en dyktig sjåfør med unnamanøvrering som spesialfelt, men han var også den eneste av dem med en administrativ utdannelse. Det gjorde ham til det logiske valget som leder av den økonomiske delen av selskapet. Og det å styre Guidepost til det neste nivået, betydde å tilbringe mer tid som administrerende direktør og mindre tid som agent. Hvor ironisk var det ikke at han hadde forlatt byrået for å unngå å bli lagret i en administrativ skrivebordsjobb, og nå for tiden gjorde han nærmest ikke annet enn å skrive tilbud og forretningsbrev og skaffe nye prosjekter? Men å kjøre en direktør rundt til Belizes kasinoer, golfbaner og strender var ikke akkurat hvordan han hadde sett for seg at han skulle komme tilbake i begivenhetenes sentrum.

Traxtons smil glapp aldri, men en avslørende rynke dukket opp midt på den ellers så babyglatte pannen. Botox? undret Cole. Han selv var trettini år gammel og nesten et tiår yngre enn Traxton, men ansiktet hans begynte å minne om et veikart takket være ti års eksponering for elementene mens han var på oppdrag, og et helt liv med for lite søvn.

–Mr Whittaker, jeg er villig til å tredoble det allerede ublu honoraret pluss utgifter for at du personlig skal ta deg av dette oppdraget. Det burde være nok til at du gjør et unntak.

Mannens overmot var like ekstraordinært som investeringsporteføljen hans. Cole vurderte et lite øyeblikk å gå, men han hadde lært på den harde måten at det ikke lønte seg å være en løs kanon. Til slutt ville det uunngåelige skje. Man eksploderte. Traxton var en egoistisk drittsekk, uten tvil, men det var en viktig del av Coles stillingsbeskrivelse å takle slike typer.

Guidepost nærmet seg en korsvei. Mike og Sal ville ekspandere og gå ut i verden for å se hvor store de kunne bli. Les og Jake ville holde selskapet lite og fokusere på beskyttelse av ledende personer. Cole hadde den avgjørende stemmen. Organisasjonens framtid var mer avhengig av hvilke type kontrakter han skaffet de neste par månedene. Uansett hvilken retning han valgte, ville det være et kupp å hanke inn et selskap fra Fortune 500s topp hundre-liste. Så hvorfor nølte han? Han hadde ikke råd til å avvise Traxton. Han hadde ryggen mot veggen –kanskje ikke en glassvegg, men uansett en vegg.

–Før vi går videre, må jeg vite hva slags naturressurs vi snakker om. Hvis det ikke er ulovlig og konkurransen er godkjent av den beliziske regjeringen, bør det ikke være et problem å fortelle meg hva det er i generelle vendinger.

Traxtons ansikt ble lukket. –Driften av Traxton Biotech er ikke din sak.

–Tvert imot, Traxton. Hvis du engasjerer meg, er dine saker mine saker.

Traxton kastet hodet bakover og lo. I motsetning til Cole, som hadde begynt å gråne i tjueårene, hadde han bare noen sølvgrå hårstrå i tinningene. Resten av håret var kullsvart. Cole mistenkte at han farget det og brukte store mengder mousse. Det så like modellert og kunstig ut som resten av ham.

–Jeg liker deg, mr Whittaker. Vet du hvorfor?

Cole møtte Traxtons glitrende blikk. –Jeg aner ikke.

–Fordi du er den du er, uten utflukter eller falsk beskjedenhet. Jeg mer enn mistenker at du har utført mørke, dødelige gjerninger som har krysset den etiske grensen, men du har gjort det av de riktige grunnene og uten å be om unnskyldning for det. Min amiske bestemor pleide å si at en ren samvittighet er en myk pute. Si meg, mr Whittaker, hvordan sover du?

–Som en død. Hva med deg, Traxton?

–Som et barn, mr Whittaker. Som en nyfødt.

Denver Airport, 2003

Cole kjørte mot flyplassen. Vindusviskerne jobbet overtid mot snøen mens han sang sammen med radioen. Alex’ fly skulle lande om noen få minutter. Heldigvis hadde flyet fra Philly klart å holde seg i forkant av uværet. Bare han fikk henne tilbake til leiligheten sin, ville det ikke være så ille å snø inne.

For det som måtte være hundrede gang siden han satte seg i bilen, klappet han på lommen på innsiden av dunvesten for å forsikre seg om at den lille fløyelsboksen med forlovelsesringen ikke hadde falt ut. Helt siden han hadde kjørt Alex til flyplassen helgen før, hadde han vært grepet av en forferdelig visshet om at han ikke ville se henne igjen på veldig lang tid, noe som selvfølgelig var helt sprøtt. De hadde bare kjent hverandre i fem uker, men hvert helgemøte var bedre enn det forrige. Når han var sammen med henne, kunne han være seg selv helt og fullt, bortsett fra at han selvfølgelig ikke kunne det. Heldigvis var hun så søt og tillitsfull at hun godtok alt han sa, inkludert de nødvendige løgnene. Allikevel hadde den mørke skyen hengt over ham og fulgt ham hele uken til han forleden sto utenfor en gullsmed og kikket på diamantringene i vinduet. Han hadde bestilt en bås på Broker, Denvers fineste sentrumsrestaurant, i kveld. Alex elsket stedet. Han hadde tatt henne med dit på det første stevnemøtet, og det ville være det perfekte stedet å fri. Så ironisk at han, som hadde blitt beskyldt for ha angst for forpliktelser av mang en frustrert kjæreste, ikke kunne vente med å sette ringen på denne kvinnens finger. Han kunne fremdeles ikke avsløre sin identitet før oppdraget var over, men han håpet at hun ville være like villig til å bli Alex Whittaker som Alex Calhoun.

Mobiltelefonen begynte å vibrere og trakk oppmerksomheten hans tilbake til nåtiden. Han tenkte at Alex måtte ha landet tidligere enn planlagt, tok den ut av holderen og åpnet den.

Tallkoden på skjermen var et snøskred som begravde alle drømmene hans. Som enhver agent i gisselredningsgruppen visste, betydde de tre tallene at han måtte rapportere til basen umiddelbart. Ikke-sikker kommunikasjon var strengt forbudt, ingen personlige telefonsamtaler, tekstmeldinger eller e-poster, verken inn eller ut.

–Pokker, pokker, pokker! Cole slo hånden mot rattet, hardt nok til at det gjorde vondt.

Den neste avkjøringen var til flyplassen. Han var så nær. Hvor galt ville det være om han parkerte på timesparkeringen, sprang inn og fant Alex, ga henne en dårlig unnskyldning og fikk henne på neste fly til Philly? Svaret var veldig, veldig galt. Hvis det ble oppdaget, kunne han miste plassen på laget. Og verre var det at hvis han ble avslørt og Alex ble sett med ham, ville han sette hennes liv i fare.

Han satte foten på bremsen og sakket farten. Så satte han på blinklyset og kjørte av ved avkjørselen. Han hadde akkurat kommet tilbake på motorveien i motsatt retning da telefonen ringte igjen, brølte ut de første tonene av Van Morrisons «Brown-Eyed Girl», sangen han hadde valgt som ringetone for Alex.

Cole tviholdt i rattet med begge hender og blikket festet på veien, og kjørte videre.

*

Alex sto ved utgangen og så etter Cole. Flyet hennes hadde landet for førtifem minutter siden, men det var ikke tegn til Cole. Han var alltid så punktlig og var som regel tidlig ute. Etter at hun hadde ringt for å si at de hadde landet, hadde hun ringt to ganger til. Hun ville ikke være en plage, men hun begynte å bli bekymret. Hvem prøvde hun å lure? Hun var allerede bekymret, og det nærmet seg panikk. Hvor var han?

Han måtte sitte fast i trafikken. Det var den eneste forklaringen hjernen hennes ville tillate seg. En snøstorm var en snøstorm, selv om dette var Denver. Hun flyttet ryggsekken til den motsatte skulderen og noterte seg mentalt at hun skulle vurdere å kjøpe en koffert før neste helgebesøk. Heldigvis var ryggsekken lett, det var mest undertøy fra Victoria’s Secret og den svarte kjolen for spesielle anledninger til kveldens middag ute. I går på telefonen hadde han sagt at han hadde noe veldig viktig å snakke med henne om, noe som ikke kunne vente. Vanligvis var det dårlige nyheter når en fyr ville snakke, men i dette tilfellet fikk smilet i stemmen hans henne til å håpe at dette viktige han ville si involverte at de flyttet sammen eller kanskje til og med… giftet seg. Uansett ville hun flytte til Denver uten å nøle. De hadde riktignok bare kjent hverandre en måned –greit, fem uker –men som trettiåring hadde hun kysset nok frosker til å vite at dette ikke bare var riktig. Det var perfekt.

Cole Calhoun var Den Rette.

Men nå sto hun alene på flyplassen i en snøstorm, og den aspirerende forfatterhjernen hennes kokte opp marerittaktige bilder av bilvrak og snøskred og en mengde andre katastrofer. Mens hun så ut gjennom vinduene på snøstormen utenfor, fikk hun en plutselig og forferdelig følelse av at hun ikke kom til å treffe Cole –ikke denne helgen og kanskje ingen andre helger.

Kjære Gud, la ham være i orden, la ham være i orden, la ham…

Med skjelvende hender tok hun av seg ryggsekken, åpnet den ytterste lommen og trakk fram mobiltelefonen. Så begynte hun å slå nummeret.

